Zadanie aktivity

Prečítaj si nasledujúci úryvok z knihy.

*Na obzore bolo vidieť svetlú škvrnu v podobe dlhého úzkeho klinu.*

*„Je čierna noc, nemôže ešte svitať. Noc a svitanie splývajú dohromady,“ povedal Dlhý Davy.*

*„Že by to bol oheň?“ uvažoval Jemmy.*

*„Oheň v Llana Estecade, kde nie je ani kúsok dreva?“ namietol Davy.*

*„Severná žiara to asi nebude,“ prehlásil rozhodne Fred.*

*Na juhu stúpala svetelná žiara stále vyššie, akoby tam vychádzala veľká hviezda. Päť mužov sa neodvažovalo ani prehovoriť a len mlčky vyvaľovali oči na desivo krásny úkaz.*

*„To by mal vidieť Old Shatterhand,“ prerušil mlčanie Kaukliar Fred. „Ale ešte tu nemôže byť, je len polnoc.“*

*„Polnoc?“ vyhŕkol Krivý Frank. „To je predsa hodina duchov! O polnoci sa otvárajú hroby, mŕtvi z nich vystupujú a vracajú sa až s prvým kohútím zakokrhaním. Preto si musíme dávať pozor a - len sa pozrite, že som mal pravdu! Tam ide!“*

*Posledné slová Frank zdesene vykríkol. Opäť sa objavil Duch Llana Estecada. Na južnej oblohe sa na ľavom kraji podivného svetelného kotúča znenazdajky vynorila obrovská postava jazdca. Kôň z jazdcom sa však nepohyboval rovno po polomere svetelného kotúča, ale trielil hore po jeho obvode až k najvyššiemu bodu a potom po pravej strane zase dole k obzoru, kde zmizol práve tak náhle ako sa objavil.*

*Karl May: Duch Llana Estecada*

*(skrátená verzia)*

Piati muži - Krivý Frank, Kaukliar Fred, Dlhý Davy, Tlstý Jemmy a mladý Komanč - boli presvedčení, že videli ducha. Na omyl ich upozornil až Old Shatterhand, ktorý im tento úkaz vysvetlil. Považoval ho za fatamorgánu. Zamysli sa nad situáciou z úryvku a pokús sa objasniť záhadné zjavenie ducha.

Doplňujúce otázky a úlohy

1. Vysvetli javy – spodné zrkadlenie, horné zrkadlenie.
2. Uveď, za akých okolností tieto javy nastávajú.
3. O ktorý jav ide v úryvku – o spodné zrkadlenie alebo o horné zrkadlenie?